## Uredba o osnivanju Središnjeg registra osiguranika

### NN 101/1999 (6.10.1999.), Uredba o osnivanju Središnjeg registra osiguranika

# VLADA REPUBLIKE HRVATSKE

Na temelju članka 12. stavka 2. Zakona o ustanovama (»Narodne
novine«, broj 76/93) i članka 86. stavka 4. Zakona
o obveznim i dobrovoljnim mirovinskim fondovima (»Narodne
novine«, broj 49/99), Vlada Republike Hrvatske je na sjednici
održanoj 30. rujna 1999. godine donijela

## UREDBU

### O OSNIVANJU SREDIŠNJEG REGISTRA OSIGURANIKA

Članak 1.

Ovom Uredbom osniva se ustanova pod nazivom Središnji registar
osiguranika.

Skraćeni naziv ustanove glasi: REGOS.

Sjedište REGOS-a je u Zagrebu.

Članak 2.

Unutarnje ustrojstvo REGOS-a pobliže se utvrđuje Statutom
REGOS-a.

Članak 3.

Djelatnosti REGOS-a jesu:

- prikupljanje doprinosa od članova obveznih mirovinskih
fondova,

- vođenje evidencije o osobnim računima članova
obveznih mirovinskih fondova,

- izvršavanje naloga članova obveznih mirovinskih
fondova o prijenosu doprinosa, prijenosu osobnog računa
i prijenosu imovine,

- kontrola plaćanja doprinosa,

- prikupljanje mjesečne dokumentacije od poslodavaca i
drugih obveznika plaćanja doprinosa o bruto plaći
odnosno osnovici za plaćanje doprinosa i uplaćenim
obveznim doprinosima,

- propisivanje obrasca i sloga za podnošenje mjesečne
dokumentacije,

- izvješćivanje zainteresiranih subjekata o podacima
koje vodi REGOS,

- izvješćivanje članova fonda o stanju sredstava
na njihovim računima,

- izvješćivanje mirovinskih društava o strukturi
njihovih članova i promjenama članstva u fondu,

- raspoređivanje osiguranika, koji nisu u propisanom roku
izvršili izbor obveznog fonda u jedan od obveznih fondova,

- zaprimanje prijava o pristupanju i promjeni članstva
u obveznom fondu,

- upućivanje zahtjeva nadležnom državnom tijelu
za pokretanje postupka prisilne naplate doprinosa za obvezno mirovinsko
osiguranje na temelju individualne kapitalizirane štednje.

- zaprimanje ugovora o mirovini od člana obveznog mirovinskog
fonda odnosno člana njegove obitelji i izdavanje naloga
obveznom mirovinskom društvu za prijenos sredstava mirovinskom
osiguravajućem društvu ili Hrvatskom zavodu za mirovinsko
osiguranje i vođenje evidencije o istom,

- preuzimanje podataka iz državnih matica radi izvješćivanja
mirovinskog osiguravajućeg društva o smrti korisnika
i drugim relevantnim podacima u skladu sa zakonom,

- drugi poslovi utvrđeni zakonom i Statutom REGOS-a.

Poslove iz stavka 1. ovog članka REGOS može obavljati
i za članove dobrovoljnih mirovinskih fondova temeljem
ugovora s mirovinskim društvom odnosno mirovinskim osiguravajućim
društvom.

Članak 4.

Osnivač REGOS-a je Republika Hrvatska. Pod uvjetima i na
način određen ovom Uredbom i Statutom REGOS-a, osnivači
REGOS-a mogu biti i druge pravne osobe.

Pravne osobe iz stavka 1. ovoga članka postaju suosnivači
REGOS-a putem ugovora kojeg će uz prethodnu suglasnost Vlade
Republike Hrvatske sklopiti sa REGOS-om, na način i u skladu
s odredbama Statuta REGOS-a.

Republika Hrvatska mora uvijek održavati natpolovični
vlasnički udjel u REGOS-u.

Članak 5.

Tijela REGOS-a su Upravno vijeće i ravnatelj.

Članak 6.

Upravno vijeće donosi program rada i razvoja djelatnosti
REGOS-a, nadzire njihovo izvršavanje, odlučuje o financijskom
planu i godišnjem obračunu, utvrđuje godišnju
naknadu koju plaćaju osnivači REGOS-a, predlaže
Vladi Republike Hrvatske promjenu djelatnosti, donosi akte o unutarnjem
ustrojstvu i načinu rada, akt o raspodjeli plaća
zaposlenika i druge opće akte utvrđene Statutom REGOS-a,
daje Vladi Republike Hrvatske i ravnatelju REGOS-a prijedloge
i mišljenja o pojedinim pitanjima te donosi odluke i obavlja
druge poslove određene zakonom, ovom Uredbom i Statutom REGOS-a.

Članak 7.

Upravno vijeće ima predsjednika i šest članova
koje imenuje Vlada Republike Hrvatske na vrijeme od četiri
godine.

Vlada Republike Hrvatske može razriješiti predsjednika
i članove Upravnog vijeća i prije isteka vremena
na koje su imenovani.

Upravno vijeće za svoj rad odgovara Vladi Republike Hrvatske.

Predsjednik i članovi Upravnog vijeća imaju pravo
na naknadu za svoj rad, u skladu s općim aktima REGOS-a.

Članak 8.

Voditelj REGOS-a je ravnatelj.

Ravnatelj predstavlja i zastupa REGOS, organizira i vodi rad i
poslovanje REGOS-a, poduzima i vodi sve pravne radnje u ime i
za račun REGOS-a i zastupa ga u svim postupcima pred sudovima,
upravnim i drugim državnim tijelima, te pravnim osobama s
javnim ovlastima, izvršava odluke Upravnog vijeća REGOS-a,
obavlja i druge poslove utvrđene ovom Uredbom i Statutom REGOS-a
te je odgovoran za zakonitost rada REGOS-a.

Članak 9.

Ravnatelja imenuje i razrješava Vlada Republike Hrvatske
u skladu sa Zakonom o ustanovama i Statutom.

Mandat ravnatelja traje četiri godine.

Ravnatelj REGOS-a ima jednog ili više pomoćnika koje
imenuje Upravno vijeće na prijedlog ravnatelja.

Djelokrug rada, ovlaštenja i odgovornost ravnatelja i pomoćnika
ravnatelja REGOS-a pobliže se utvrđuje Statutom.

Članak 10.

REGOS može imati nadzorna, stručna i savjetodavna
tijela.

Sastav, osnivanje i poslovi tijela iz stavka 1. ovoga članka
utvrđuju se Statutom.

Članak 11.

Stručni rad u REGOS-u obavlja se u unutarnjim ustrojstvenim
jedinicama REGOS-a, a vode ga pomoćnici ravnatelja.

Članak 12.

Ravnatelj REGOS-a ne može bez prethodne suglasnosti Upravnog
vijeća poduzimati pravne poslove o stjecanju, otuđenju
i opterećenju nekretnina, kao ni pravne poslove o stjecanju,
opterećenju ili otuđenju druge imovine čija je
vrijednost veća od 500.000,00 kuna.

Pravne poslove o stjecanju, opterećenju ili otuđenju
imovine čija je vrijednost veća od 3.000.000,00 kuna
ravnatelj može poduzimati samo uz prethodnu suglasnost Upravnog
vijeća i Vlade Republike Hrvatske.

Ravnatelj može dati, u granicama svojih ovlasti utvrđenih
ovom Uredbom i Statutom, punomoć drugoj osobi da zastupaju
REGOS u postupcima pred sudovima, upravnim i drugim državnim
tijelima i pravnim osobama s javnim ovlastima, te u pravnom prometu,
kao i za obavljanje pojedinih poslova iz svog djelokruga sukladno
zakonu i Statutu.

Članak 13.

Sredstva za rad REGOS-a osigurat će se u državnom proračunu
Republike Hrvatske, iz uloga drugih osnivača, naknada od
obveznih i dobrovoljnih mirovinskih društava i mirovinskih
osiguravajućih društava, te iz drugih izvora.

Visinu i strukturu naknada te svaku promjenu naknada i vlasničke
strukture REGOS-a mora odobriti Vlada Republike Hrvatske.

Članak 14.

REGOS će koristiti svoja sredstva, uključujući
dobit ostvarenu svojim poslovanjem, isključivo za obavljanje
i razvoj djelatnosti REGOS-a, u skladu sa Statutom REGOS-a.

Za preuzete obveze prema trećima REGOS odgovara svom imovinom.

Republika Hrvatska solidarno i neograničeno odgovara za
obveze REGOS-a.

Ostali osnivači jamče za obveze REGOS-a prema trećima
do visine njihovih osnivačkih uloga u REGOS-u.

Članak 15.

Statut REGOS-a donosi Upravno vijeće uz suglasnost Vlade
Republike Hrvatske.

Statutom REGOS-a pobliže se utvrđuje ustrojstvo, ovlasti,
način rada i odlučivanja pojedinih tijela REGOS-a,
međusobna prava i obveze osnivača i REGOS-a, te druga
pitanja od značenja za obavljanje djelatnosti i poslovanja
REGOS-a.

Članak 16.

O javnosti rada REGOS-a skrbi ravnatelj.

Upravno vijeće REGOS-a najmanje jednom godišnje podnosi
Vladi Republike Hrvatske, osnivačima i Agenciji za nadzor
mirovinskih fondova i osiguranja izvještaj o radu REGOS-a.

Članak 17.

Vlada Republike Hrvatske imenuje privremenog ravnatelja REGOS-a
koji će obaviti pripreme za početak rada ustanove,
te podnijeti prijavu za upis u sudski registar.

Članak 18.

Upravno vijeće donosi Statut u roku od 60 dana od dana upisa
ustanove u sudski registar.

Članak 19.

Ova Uredba stupa na snagu osmoga dana od dana objave u »Narodnim
novinama«.

Klasa: 140-01/99-01/99
Urbroj: 5030104-99-1
Zagreb, 30. rujna 1999.

Predsjednik
**mr. Zlatko Mateša,** v. r.

Uredba, NN 101/1999-1672